汉中开汉业, 问此地、是耶非。 想剑指三秦, 君王得意, 一战东归。 追亡事、今不见, 但山川满目泪沾衣。 落日胡尘未断, 西风塞马空肥。 一编书是帝王师。 小试去征西。 更草草离筵, 匆匆去路, 愁满旌旗。 君思我、回首处, 正江涵秋影雁初飞。 安得车轮四角, 不堪带减腰围。
醉别江楼橘柚香, 江风引雨入舟凉。 忆君遥在潇湘月, 愁听清猿梦里长。
送君南浦。 对烟柳、青青万缕。 更满眼、残红吹尽, 叶底黄鹂自语。 甚动人、多少离情, 楼头水阔山无数。 记竹里题诗, 花边载酒, 魂断江干春暮。 都莫问、功名事, 白发渐、星星如许。 任鸡鸣起舞, 乡关何在, 凭高目尽孤鸿去。 漫留君住。 趁酴醿香暖, 持杯且醉瑶台露。 相思记取, 愁绝西窗夜雨。